Pakhuis-brand steeds nie geblus | Maroela Media
Die brand nadat die Vrydag uitgebreek het. Foto: Byron du Bois / dbphotography
"Die brand is onder beheer en word al hoe kleiner. Die brandweer is tevrede met die vordering tot dusver en gaan nog vir 'n lang ruk hier wees. Daar is nog dele van die pakhuis wat aan die brand is en 'n digte rookwolk hang nog in die lug," het Garrith Jamieson, woordvoerder van Rescue Care, Sondag aan Maroela Media gesê.
Buiten twee mense, 'n Transnet-werker en brandbestryder, wat Vrydag geringe brandwonde opgedoen het, moes paramedici van Rescue Care Saterdagaand nog 'n brandweerman behandel.
"Die beampte is vir rookinaseming en ontwatering behandel en na 'n nabygeleë hospitaal geneem. Buiten die drie beserings is geen ander beserings aangemeld nie."
Maroela Media het vroeër berig mense in ondernemings rondom die pakhuis, langs Southcoastweg in Rossburgh, moes Vrydagaand die gebied ontruim. Sommige paaie was ook gesluit om verkeersprobleme weens die rook te vermy, maar is intussen weer oopgestel. Die brand het Vrydagoggend uitgebreek en is deur stormsterk wind aangedryf,maar was teen Saterdag grootliks onder beheer.
Jamieson het gesê volgens brandbestryders was dié brand een van die grootstes wat hulle nog ooit moes beveg. Die pakhuis van nagenoeg 200 000 m² is byna heeltemal verwoes. Kunsmis en chemikalieë is onder meer daar gehou.
Intussen het die eThekwini-munisipaliteit inwoners van Rossburgh versoek om in hul huise en uit die pad van die rook te bly. Die munisipaliteit het in 'n verklaring gesê brandbestryers is vol vertroue dat die brand tot 'n sekere gedeelte van die pakhuis beperk is, wat reeds vernietig is.
Die KwaZulu-Natalse departement van omgewingsake het gesê daar is geen bewyse dat die rook skadelik is nie.
Dit is nog onduidelik hoe die brand ontstaan het. 'n Behoorlike ondersoek sal gedoen word sodra die toneel veilig verklaar is. Klik hier vir meer foto's van die brand.
Die brand teen Sondagoggend. Foto: Rescue Care
As die rook nie giftig is nie, waarom die mense verwyder in die omgewing, volgens my kennis is die gasse wat hier vrygestel word nie net gevaarlik nie, maar van die dodelikste gasse wat ou kry, lw. Giftig!!!
Almal kla net Altyd. Wat van Dankie Julle brandweer mane wat so onverpoos werk om die brand te blus. Dankie dat julle toegewyd is om tot die bitter einde te werk en nie net moet opgee nie. Jammer aan al die mense wat brand wonde opgedoen het. ?